Zvekir
Zvekir je metalni krug pričvršćen na ulazna vrata umjesto zvona, (ponekad i turski: halka -- prsten) načinjen u obliku prstena ili halke. Danas se zvekir može naći uglavnom kao suvenir, ukrasne prirode. Pravi se uglavnom od gvožđa, ali može biti i od drugih legura, poput mesinga. Običaj je bio da se zvekirom pokuca tri puta na vrata prije ulaska. Pojam lupanja halkom o vrata korišten je kao metafora dolaska gosta u mnogim sevdalinkama ("Ko to kuca halkom po vratima, halka mu se o glavu razbila"; "Halka kuca na vratima, ko je to, belaj..."). Mala gvozdena halka se danas daje kao poklon za strane državnike prilikom njihove posjete Sarajevu.